**Claustrofob**

*Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îmi spui că ţi-e teamă de spaţii închise

Şi totuşi sub sâni mi te-nghesui avid,

În pieptul fragil ce tresare aritmic

Ferestrele albe abia se deschid.

Zâmbeşti de pe pragul inimii mele,

Îţi sunt la-ndemână şi lacăt, şi chei,

Dinamica asta îmi tulbură firea,

E-o culme abruptă... În alte femei

Mă pierd încercând să-mi dizolv inocenţa,

Mă apăr de mine, de tine m-ascund,

Din mugurii mei înfloresc atitudini

Şi vise abstracte cu fructul rotund.

Nu-mi eşti prizonier, nici ostatic de taină,

Tu pleci şi revii ca un val inocent,

Mi-aduci primăveri ne-nţelese de îngeri

Iubind şi urând cu acelaşi procent.

Îmi spui că ţi-e teamă de spaţii banale

Închise şi reci... Eu, râzând, te aprob,

Mi-e sufletul vast, un ocean fără ţărmuri,

Ţi-e bine acolo? Eşti claustrofob?